Ir-Regolament tal-Kummissjoni (KE) Nru 1609/2001
tas-6 ta’ Awissu 2001
li jemenda r-Regolament (KE) Nru 1622/2000 li jistabbilixxi ċerti regoli dettaljati biex ikun implimentat ir-Regolament tal-Kunsill Nru 1493/1999 dwar l-organizzazzjoni komuni tas-suq ta’ l-inbid, u li jistabbilixxi kodiċi ta’ prattika enoloġika komuni tal-Komunità dwar metodi ta’ analiżi.
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju, 1999, dwar l-organizzazzjoni komuni tas-suq ta’ l-inbid [1], kif l-aħħar emendat bir-Regolament (KE) Nru 2826/2000 [2], u partikolarment l-Artikolu 46 tiegħu,
Billi:
(1) Ir-Regolament tal-Kummissjoni (KE) Nru 1622/2000 [3], kif l-aħħar emendat bir-Regolament (KE) Nru 885/2001 [4], iżomm fis-seħħ ir-Regolament tal-Kummissjoni (KEE) Nru 2676/90 tas-17 ta’ Settembru, 1990, li jistabbilixxi l-metodi tal-Komunità għall-analiżi ta’ nbejjed [5], kif l-aħħar emendat bir-Regolament (KE) Nru 761/1999 [6], b’eċċezzjoni tal-metodi tas-soltu li mhux ser jibqgħu ikunu deskritti aktar mill-1 ta’ Awissu, 2001.
(2) Diversi metodi tas-soltu ta’ analiżi jintużaw normalment mill-laboratorji ta’ kontroll ta’ l-Istati Membri u l-preċiżjoni u l-eżattezza tagħhom, stabbilita permezz ta’ studji analitiċi kollaborattivi, jidhru li huma l-istess bħal dawk tal-metodi ta’ riferenza ta’ analiżi tar-Regolament (KEE) Nru 2676/90. Barra dan, l-Uffiċċju Internazzjonali ta’ Għeneb u Nbid għamel studju ta’ validazzjoni ta’ xi wħud minn dawn il-metodi bil-għan li jkunu rikonoxxuti bħala metodi ta’ riferenza. Din ir-reviżjoni tal-validità tal-metodi tas-soltu jeħtiġilha sentejn oħra ta’ studju, li matulhom huwa rakkomandat li l-metodi jibqgħu kif deskritti fir-Regolament (KEE) Nru 2676/90.
(3) Ir-Regolament (KE) Nru 1622/2000 għandu għalhekk ikun emendat biex ikun hemm posponiment ta’ sentejn tar-revoka tal-metodi tas-soltu deskritti fl-Anness tar-Regolament (KEE) Nru 2676/90.
(4) Il-miżuri msemmija f’dan ir-Regolament huma skond l-opinjoni tal-Kumitat ta’ Ġestjoni ta’ l-Inbid,
ADOTTAT DAN IR-REGOLAMENT:
Artikolu 1
Id-data ta’ l-1 ta’ Awissu, 2001, fl-Artikolu 44 tar-Regolament (KE) Nru 1622/2000, għandha tkun sostitwita bl-1 ta’ Awissu, 2003.
Artikolu 2
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta’ Awissu, 2001.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, is-6 ta’ Awissu, 2001.